Pernille Skipper (EL), 2014-04-03:
Som der vist er flere ordførere, der allerede har påpeget, så er det her sådan lidt en lille buket af forskellige små elementer, som retter til i noget lovgivning sådan hist og her.
Det store, der sker med det her lovforslag, er en centralisering af nogle opgaver hos politiet omkring våbentilladelser, omkring tilladelser til arrangementer og kørekort.
Det er en del af regeringens handlingsplan for en effektiv administration.
Det er et forsøg på at effektivisere statens opgaver.
Det har betydet, at flere hundrede arbejdspladser allerede er forsvundet, men selvfølgelig kan det være positivt at effektivisere, hvis det betyder en afbureaukratisering af reglerne, og hvis det ikke forringer mulighederne eller retssikkerheden for borgerne, men måske ligefrem gavner den.
Det er måske et af de elementer, som vi skal dykke ned i i det her lovforslag, nemlig hvordan det kommer til at påvirke borgerne, når de er i kontakt med politiet, for nok er det noget, som politiet måske selv ville kategorisere som administrative opgaver, men det er opgaver, hvor borgerne i høj grad er i kontakt med politiet på daglig basis, og noget, som vi alle sammen – eller rigtig mange af os i hvert fald – skal, når det f.eks. gælder kørekort.
Det andet element handler om hittegods, som der også er flere der har talt om.
Der er helt klart i flere af elementerne tale om en opdatering, hvor vi lige gør det lidt moderne og i hvert fald får det bragt i nærheden af år 2014, specielt hvad angår, at man kan afholde politiauktioner på internettet, i stedet for at folk skal møde op i et auktionslokale.
Det er da kun at modernisere lovgivningen.
Men vi har selvfølgelig også nogle bekymringer hos Enhedslisten.
Den ene bekymring er, hvor de sparede ressourcer går hen.
Man sparer en del ressourcer med det her.
Hvor ender pengene så henne?
Jeg tror ikke, der er nogen tvivl om, at vi overordnet og generelt har en diskussion om, hvorvidt politiet har ressourcer nok, og hvordan de bruger dem, specielt oven på politireformen, som jo i høj grad var en centraliseringsopgave.
Den anden bekymring, vi har, er også en bekymring, som Dansk Folkeparti har nævnt.
Det er diskussionen om bemyndigelsesbestemmelser.
Det er sådan, at der flere steder i det her lovforslag er punkter, som giver ministeren nogle kompetencer til at træffe afgørelser, at ændre i reglerne, noget, som i dag altså skal ned forbi Folketingssalen.
Der er lidt en tendens til, at det er man meget glad for.
Hvis man nu kan sørge for, at ministeren har bemyndigelse til at træffe beslutninger om diverse organiseringer, slipper man sådan lidt for den generende og irriterende trummerum hernede i Folketingssalen, hvor der er demokratisk valgte politikere, der tager stilling til, hvordan tingene skal se ud.
Det kan selvfølgelig være relevant, og det kan selvfølgelig være i orden, men det er helt overordnet noget, som man skal bekymre sig om, og man skal kigge meget nøje på, hvad det er, man giver ministeren beføjelser til.
På trods af at jeg har forsøgt at læse det her lovforslag mange gange, så er det faktisk stadig væk lidt af et mysterium for mig, hvad der sker i forhold til borgernes klageadgang i forbindelse med færdselslovens § 134.